ফরিদপুর, ১ জুলাই (শীর্ষ নিউজ ডটকম): ফরিদপুরে গণধোলাইয়ের সময় আন্তঃজেলা ডাকাত দলের ২ সদস্যকে উদ্ধার করতে গিয়ে কোতয়ালী থানার ওসি নূরে আলম সিদ্দিকীসহ ১৫ পুলিশ সদস্য জনতার রোসানলে প্রায় ২ ঘণ্টা অবরুদ্ধ থাকে। প্ররে অতিরিক্ত পুলিশ মোতায়েন করে ২ ঘণ্টা চেষ্টার পর পরিস্থিতি নিয়ন্ত্রণে এনে অবরুদ্ধ পুলিশ সদস্যদের  উদ্ধার করা হয়। আজ শুক্রবার বিকেলে শহরতলীর কৈজুরি এলাকায় এ ঘটনা ঘটে।  জানা যায়, ৭ জুন জেলা সদরের কৈজুরী ইউনিয়নের বাইপাস সড়কের কবিরপুর এলাকায় রাত ৮টার দিকে মামুন মোল্ল¬া নামে এক ব্যক্তি ডাকাতদের কবলে পড়ে। এ সময় তার সাথে থাকা তার বোনকে ডাকাতরা ধর্ষণ করে। এ ঘটনার পর মামুন এলাকার লোকদের সহায়তার গতকাল বৃহস্পতিবার ভোরে আন্তঃজেলা ডাকাত দলের সদস্য এরশাদ (৩০) ও খোকন ওরফে কবিরকে (২৮) আটক করে।  মামুন মোল্ল¬া বলেন, এ ব্যাপারে সে থানায় অভিযোগ করতে গেলে পুলিশ তার কথা না শুনে তাকে বের করে দেয়। এরপর সে এলাকাবাসীদের  সহায়তায় বিভিন্ন জায়গায় লোক লাগিয়ে ডাকাত দলের ২ সদ্যকে আটক করে।  এলাকাবাসী জানায়, ডাকাতের উৎপাতে তারা গত কয়েক মাস ধরে এলাকায় স্বাভাবিকভাবে চলাফেরা করতে পারছে না। সন্ধ্যার পর বাড়ি থেকে শহরের যাওয়ার পথেই বাইপাস সড়কে ছিনতাইয়ের কবলে পড়তে হয়। তারা বিষয়টি অনেকবার থানায় জানালেও কোনো সমাধান মেলেনি। তারা ক্ষোভের সাথে বলেন, পুলিশের অদক্ষতার কারণে তাদের স্বাভাবিক জীবনযাপন বিপন্ন হয়ে পড়ায় বাধ্য হয়ে তারা রাত জেগে এলাকা পাহারা দেন।  রাজবাড়ী কোতয়ালী থানার এসআই হিরণ বলেন, জনতার হাতে আটক ডাকাতদের বিরুদ্ধে থানায়  একাধিক ডাকাতি, ছিনতাই, ধর্ষণসহ প্রায় ডজনখানেক মামলা রয়েছে। অটককৃতরা বৃহত্তর ফরিদপুর অঞ্চলের ডাকাত দলের সদস্য বলে তিনি জানান।  (শীর্ষ নিউজ ডটকম/প্রতিনিধি/এমআর/শাসি/২১.৩১ ঘ.)